ஆர்சனல் மகளிர் என்பது ஆர்சனலுடன் இணைந்த பெண்கள் கால்பந்து கழகமாகும். 1987-ஆம் ஆண்டில் விக் ஆக்கர்ஸ் என்பவரால் துவக்கப்பட்டது; இன்றும், மகளிர் அணியின் மதிப்புறு நிறுவனத் தலைவராக அவர் விளங்குகிறார். 2002-ஆம் ஆண்டில் அரை-தொழில்முறை அணியாக மாறியது. தற்போது கிளெய்ர் வீட்லி என்பவரால் நிர்வகிக்கப்படுகிறது. ஆர்சனல் மகளிர் அணி இங்கிலாந்து பெண்கள் கால்பந்தில் வெற்றிகரமான அணியாகும்; 2008-09-ஆம் பருவத்தில் அனைத்து பெரிய இங்கிலாந்து பட்டங்கள் - எஃப் ஏ மகளிர் பிரீமியர் லீக் , எஃப் ஏ மகளிர் கோப்பை மற்றும் எஃப் ஏ மகளிர் லீக் கோப்பை ஆகியவற்றை வென்றனர்.[81] மேலும், யு ஈ எஃப் ஏ மகளிர் கோப்பையை வென்ற ஒரே இங்கிலாந்து அணியாகவும் விளங்குகின்றனர்; அக்கோப்பையை 2006-07-ஆம் பருவத்தில் வென்றதன் மூலம் அப்பருவத்தில் தனித்த, புகழ்மிக்க நான்கு கோப்பைகளை ஒருங்கே வென்றவர்களாயினர்.[82] ஆடவர் மற்றும் மகளிர் சங்கங்கள் ஒழுங்குமுறையாக தனித்தனி நிறுவனங்களாகும்; எனினும், ஆடவர் அணியுடன் மிகவும் நெருங்கிய உறவினைக் கொண்டுள்ளனர். ஆர்சனல் மகளிர் எமிரேட்ஸ் விளையாட்டரங்கில் பருவத்திற்கொருமுறை விளையாட உரிமையளிக்கப்பட்டுள்ளனர், இருந்தாலும், அவர்கள் சொந்த / தன்னகப் போட்டிகளை போர்ஹாம் வுட் (Boreham Wood) விளையாட்டரங்கில் விளையாடுகின்றனர்.[83] தமது 30 ஆண்டுகால வரலாற்றில் ஆர்சனல் மகளிர் கால்பந்துக் கழகம் 46 கோப்பைகளை வென்றுள்ளது.